b'\n_START_ARTICLE_\nDlesk\n_START_SECTION_\nOpis\n_START_PARAGRAPH_\nDlesk zraste v dol\xc5\xbeino do 18 cm, odrasle ptice pa tehtajo med 50 in 60 g in imajo razpon kril do 32 cm. Samci in samice se dobro lo\xc4\x8dijo \xc5\xbee na prvi pogled. Samec ima rde\xc4\x8dkasto rjavo glavo s sivim tilnikom. Hrbet in rep sta rjave barve, konica repa je bela. Krila so modro \xc4\x8drne barve z belimi rameni. Trebuh je rde\xc4\x8dkasto rjave barve. Kljun je \xc5\xa1irok in mo\xc4\x8dan, po \xc4\x8demer se dleska hitro prepozna. Samice so od samcev nekoliko manj\xc5\xa1e, bolj bledih barv in nekoliko svetlej\xc5\xa1ih odtenkov. O\xc4\x8di teh ptic so rjave._NEWLINE_Osnovna prehrana dleska so \xc5\xbeu\xc5\xbeelke, semena listnega gozdnega drevja, ko\xc5\xa1\xc4\x8dice \xc4\x8de\xc5\xa1enj in brsti, pozimi pa je pogost obiskovalec pti\xc4\x8djih krmilnic, kjer z mo\xc4\x8dnim kljunom tre semena son\xc4\x8dnic.\n_START_SECTION_\nRaz\xc5\xa1irjenost\n_START_PARAGRAPH_\nDlesk je dokaj pogosta ptica listnatih in me\xc5\xa1anih gozdov ter parkov. V Sloveniji gnezdi od aprila do julija. Samica splete v kro\xc5\xa1njah dreves plitvo gnezdo, v katerega v dveh leglih znese od 4 do 6 zeleno-modrih jajc s sivimi lisami. Jajca so ovalna in v dol\xc5\xbeino merijo 24, v \xc5\xa1irino pa 18 mm._NEWLINE_Dlesk sicer poseljuje gozdove osrednje in ju\xc5\xbene Evrope, osrednje pa vse do Vzhodne Azije, Severne Afrike, ob\xc4\x8dasno pa ga opazijo tudi na Aljaski.'